બૅ ઓવલ- અન્ડર 19 ક્રિકેટ વર્લ્ડકપની ફાઈનલ મેચમાં ભારતે ઓસ્ટ્રેલિયાને 8 વિકેટે કારમો પરાજય આપ્યો છે. ઓસ્ટ્રેલિયાએ ભારતને મેચ જીતવા 217 રનનો પડકાર આપ્યો હતો. ઓસ્ટ્રેલિયાને હરાવીને ભારતે અંડર-19 વર્લ્ડકપમાં ઈતિહાસ રચી દીધો છે. ભારતે 38 ઓવરમાં 220 રન બનાવીને આ મેચ જીતી લીધી છે. 217 રનના ટાર્ગેટનો પીછો કરતાં ટીમ ઈન્ડિયાની શરુઆત મજબૂત રહી હતી. કેપ્ટન પૃથ્વી શૉ અને મનજોત કાલરા વચ્ચે ઓપનિંગ જોડીની 71 રનની ભાગીદારી નોંધાઈ હતી. પૃથ્વી શૉ 29 રન બનાવીને આઉટ થયો હતો. જ્યારે મનજોત કાલરા 101 રન બનાવી નોટ આઉટ રહ્યો હતો. આ સાથે જ ભારતીય અન્ડર 19 ટીમે ચોથી વાર વિશ્વકપ જીતવામાં સફળતા મેળવી છે. આ પહેલાં ભારત અને ઓસ્ટ્રેલિયા બન્ને ત્રણ-ત્રણ વાર અન્ડર-19 વિશ્વકપ જીતી ચુક્યાં છે.